તાજેતરમાં થયેલી પ્રેસ કોન્ફરન્સમાં કાકા, વર્મા અને નેહરાને જોતાં એવું લાગે છે કે આ ટીમ રિવરફ્રન્ટને અદભૂત બનાવશે. રિવરફ્રન્ટ લંડન, સિડની, જીનિવા, ઇસ્ટ કોસ્ટ(યુએસએ)વગેરેની છાંટ તેમાં દેખાય અને વર્લ્ડ ક્લાસ ઇકો સિસ્ટમ બને તેવી હૈયાધારણ તેમણે આપી છે. હવે જોવાનું એ છે કે, કેશવ વર્મા હાલ ઉત્તર પ્રદેશ સરકારમાં સલાહકાર પણ છે, તેના કારણે તેમની કામગીરી ઉપર શું અસર થાય છે. આ સાથે શહેરમાં બીજો એક મહત્ત્વનો મેટ્રો પ્રોજેક્ટ પણ ચાલી રહ્યો છે. તેમાં સરકારે પૂર્વ કમિશનર આઇ.પી. ગૌતમને મૂકેલા છે અને તેઓ જે ઝડપથી કામગીરી કરી રહ્યા છે તે જોતાં 2019માં મેટ્રો ટ્રેનનો અમુક ભાગ જરૂર ચાલુ થઇ જશે. આ પ્રોજેક્ટની મહત્ત્વની વાત એ છે કે આઇ.પી. ગૌતમે નાણાંના અભાવે પ્રોજેક્ટને સ્લો કરવાને બદલે વધુ ફાસ્ટ કરી દીધો છે. 18-18 કલાક કામ કરતા વર્મા, નેહરા અને ગૌતમને કારણે પ્રોજેક્ટની કામગીરી ઝડપથી પૂરી થાય તેવો અણસાર દેખાઇ રહ્યો છે. રાજ્ય સરકારે પણ આ પ્રોજેક્ટ ઝડપથી પૂર્ણ થાય તે માટે ચુનંદા અધિકારીઓ મૂક્યા છે એ બાબત પણ સ્વીકારવી પડશે.